《寄怀李子木 其一》
明代·李觉斯

好鸟择高木，潜鳞避急湍。人世居处间，宁不审所安。

嗟予陈朽人，息影依林峦。言笑虽寡俦，俯仰聊自宽。

中夜发浩歌，远念平生欢。遵养嘉若人，静气如幽兰。

植根露畹中，扬芬紫气端。一枝独高寄，野衲相盘桓。

只今天地间，世道何漫漫。朔风特地来，扑面殊辛酸。

作者简介：李觉斯（一五八四—？），字伯铎，晚号龙水老人。东莞人。明熹宗天启五年（一六二五）进士，官至刑部尚书。时朝廷持法峻，稍不中旨，辄得重谴。礼臣黄道周以抗论时事，触上怒，论死。觉斯上疏力争，得严旨削藉。归筑东郭洞天，为娱亲计。著有《晚翠居集》。清温汝能《粤东诗海》卷四五有传。